El diputat d'ERC al Congrés Gabriel Rufián ha titllat d'"antinatural" que l'alcaldessa en funcions de Barcelona i líder de BComú, Ada Colau, pugui revalidar el càrrec amb els vots de regidors de Barcelona pel Canvi-Cs, la plataforma municipal de l'ex-primer ministre francès Manuel Valls. En una entrevista de RNE, Rufián ha apel·lat al passat d'activista de Colau i ha qüestionat que "accepti els vots d'un tipus que va desnonar 10.000 persones al seu país", en referència a les deportacions d'immigrants que va efectuar el govern francès quan Valls era ministre d'Interior. Sobre els pactes per formar govern a Espanya, ha rebutjat repetir els comicis perquè "seria donar una nova oportunitat al feixisme". Ha recordat que ERC i Ernest Maragall van ser la primera força a les eleccions a Barcelona i ha lamentat que "sembla que Ada Colau hagi guanyat" i que els republicans vulguin "usurpar el seu tron de ferro". "La normalitat seria configurar un govern d'esquerres que sumi 20 regidors i la resta és antinatura", ha dit Rufián, que ha apostat per un executiu que sumi ERC i BComú. Rufián ha demanat al president del govern espanyol i secretari general del PSOE, Pedro Sánchez, que recuperi el diàleg amb la Generalitat i ha considerat un bon punt de partida "molt positiu" el document que va firmar amb el president de la Generalitat, Quim Torra, a Pedralbes: "Reconeixia de manera inequívoca que hi havia un conflicte polític i que s'havia de retornar a la política". El diputat català ha reivindicat els espais de diàleg i ha demanat que s'hi sumin "totes les sensibilitats polítiques", també Cs i PP. A l'hora de pactar la investidura del proper president espanyol, ha subratllat que "ERC ha guanyat de forma inequívoca les eleccions" i que, per tant, el PSOE ha de negociar-hi. "Ho estem demanant des de fa mesos", ha reblat. Sobre la possibilitat que s'acabin convocant nous comicis si no s'aconsegueixen els vots per investir un president espanyol –com va passar entre 2015 i 2016–, Rufián ha advertit que una repetició electoral podria beneficiar l'extrema dreta. "Cap demòcrata vol que el feixisme tingui oportunitats de guanyar", ha dit. No obstant això, ha avisat Sánchez que ERC no li donarà "cap xec en blanc".

Summary: Rufián diu que un govern de Colau amb els vots de Valls seria "antinatural" i emplaça BComú a pactar amb ERC


L'autobús a demanda del barri de Torre Baró de Barcelona, al districte de Nou Barris, porta gairebé dues setmanes en funcionament i ja l'han usat unes 70 persones cada dia feiner. Mitjançant el nou servei, que es denomina El Meu Bus, qualsevol persona pot desplaçar-se d’un punt a un altre del barri i accedir a la resta de la xarxa de transport públic amb els abonaments i targetes habituals de tarifa integrada. Només cal que l’usuari es registri i faci la sol·licitud a través d’una aplicació o d’una trucada de telèfon gratuïta, i tindrà el vehicle (un minibús de TMB adaptat a persones amb mobilitat reduïda) al lloc i a l’hora que el demanin. El recorregut del bus a demanda es basa en un sistema intel·ligent que encaixa les sol·licituds de desplaçament rebudes amb antelació. El trajecte es pot sol·licitar en qualsevol moment, si bé es recomana que la petició es faci amb prou antelació a l’hora de recollida per garantir el bon funcionament del servei. Hi ha 28 parades fixes per escollir el lloc de pujada, l’hora (dins de l’horari establert, de 7 a 20.30 els feiners, de 8 a 20.30 els dissabtes i de 9 a 20.30 els festius) i el punt de baixada, per a un sol dia o bé de manera periòdica. La mateixa aplicació, que també es diu El Meu Bus i es pot descarregar de franc a les botigues virtuals d’Apple i Android, serveix per modificar una petició o cancel·lar-la. Abans de la posada en marxa del servei, se’n va difondre informació al llarg de dues setmanes. S’han dut a terme 128 hores d’informació a peu de carrer, s’ha contactat amb uns 250 habitatges i s’ha deixat informació bustiada a uns 50 habitatges més on no s’ha pogut localitzar veïnat. A més, també s’ofereix informació dins el vehicle o a peu de parada durant els primers dies de funcionament. Balanç de la primera setmana de servei En els primers vuit dies de servei --del 21 al 28 de gener--, el bus ha transportat 515 persones en 376 serveis. Hi ha hagut una mitjana de 72 passatgers en els dies feiners, mentre que el dissabte es van atendre 38 usuaris i el diumenge, 45. En total, s’han registrat al servei 205 usuaris, i el bus a demanda ha recorregut 819,5 quilòmetres. El gruix de desplaçaments s'han realitzat entre la part alta i la part baixa de Torre Baró. Les parades més sol·licitades són la Castellví-Lliçà -15%- i Prats de Rei-Castell d'Argençola -9%-, totes dues a la part alta. A més, la majoria de serveis han servit al passatger per desplaçar-se a equipaments i serveis del barri, com ara escoles o el Centre d'Atenció Primària, i per fer transbords a altres transports públics que connecten el barri amb la resta de la ciutat i l’àrea metropolitana. L’app ha rebut una valoració mitjana de 4,6 punts sobre 5, i a través seu s’ha sol·licitat al voltant del 67% del total de serveis, mentre que la resta, un 33%, s’han programat a través de trucades telefòniques. Pel que fa al perfil dels usuaris, bona part d’ells tenen entre 35 i 54 anys. Millora de la connectivitat de Torre Baró L’objectiu del nou bus a demanda és assegurar la connexió amb transport públic de la part alta de Torre Baró amb la part baixa, on hi ha tota l’oferta de serveis del barri i els transports massius, i amb Ciutat Meridiana. Per tant, es complementa l’oferta de transport públic sense substituir cap línia actual i es millora l’accés de molts veïns als serveis de salut, educatius i altres equipaments i la connectivitat amb la resta de transport públic: el Metro, Rodalies i els autobusos urbans, inclosa la nova xarxa de bus. La prova pilot s’ha previst que duri dos anys. Un cop acabat aquest període, se n’analitzaran els resultats per estudiar la implantació definitiva del servei i l’ampliació a altres punts de la ciutat amb dificultats d’accés al transport públic. El projecte es posa en marxa en el marc del Pla de Barris, amb la implicació del districte, la regidoria de Mobilitat i TMB. Com a inversió inicial s’hi han destinat 380.000 euros, per a la preparació de la infraestructura i la tecnologia, mentre que el cost anual estimat (despeses d’operació menys ingressos) puja a uns 500.000 euros, que assumeix l’Ajuntament a través del Pla de Barris.

Summary: El bus a demanda de Torre Baró assoleix els 70 usuaris diaris durant la primera setmana de funcionament


El Teatre Tarragona romandrà tancat durant la primavera pel despreniment d’un tram del fals sostre de fa dues setmanes i no es preveu que pugui recuperar l’activitat fins a l’estiu. Segons els tècnics municipals, la causa més probable ha estat una incorrecta execució en la instal·lació de les peces i la regidora de Cultura, Begoña Floria, ja ha ordenat l’obertura d’un expedient per depurar possibles responsabilitats d’entre les empreses implicades en la remodelació de l’equipament, que va reobrir el 2012. Mentrestant, els tècnics han aconsellat que es desmunti tot el fals sostre de cartró-guix afectat i que es reposi seguint la normativa actual. Floria ha explicat que els serveis tècnics municipals i el personal de la regidoria “han treballat amb la màxima celeritat per garantir la seguretat i establir quines han de ser les actuacions per poder reobrir el teatre en el menor temps possible, davant d’uns fets greus i inesperats que s’han tractat amb la màxima urgència”.  La regidora ha ordenat que s’iniciï un expedient per depurar possibles responsabilitats de les parts intervinents en el procés constructiu del teatre, que va reobrir el 2012 després de ser remodelat. Alhora, l’Ajuntament vol que la companyia d’assegurances es faci càrrec dels costos derivats de l’incident, que ha afectat tota la programació del teatre.  El despreniment de la planxa de cartró guix va passar la nit del 15 al 16 de febrer. La peça, situada a uns dotze metres d’altura, va caure damunt les butaques de l’amfiteatre, es va endur un revestiment de la barana i va acabar caient a la platea.

Summary: El Teatre Tarragona, tancat fins a l’estiu pel despreniment d’un tram del fals sostre


La Fundació Gala–Salvador Dalí ha programat tres noves exposicions per a aquest any 2020. Es tracta d'unes mostres que exploren diferents vessants de l'artista, des de la seva relació amb la moda fins als sentiments més religiosos del pintor a través de l'obra del 'Crist'. Com a principal novetat es farà per primer cop una exposició en format digital immersiu, concebuda com un viatge audiovisual a través de gran part de l'obra de Dalí. Serà la primera de les tres que s'estrenarà i ho farà als Baus de Provença (França). La directora de la Fundació, Montse Aguer, ha destacat la importància de buscar noves maneres d'explicar el món de l'artista a la ciutadania i subratlla que "encara queden arxius per conèixer" sobre el geni surrealista.

Summary: La Fundació Dalí programa tres noves exposicions que exploren diferents vessants de l'artista


Rovira ha remarcat que, a banda del component de respecte a l’esforç de les científiques per desenvolupar recerca d’alt nivell, “l’equilibri de gènere a les institucions científiques permetrà avançar més ràpidament en el coneixement pel fet de tenir millor personal investigador”. En aquest sentit, el director d’iCERCA s’ha felicitat que la major part de centres CERCA disposin i apliquin plans de gènere i que els seus òrgans de govern es plantegin comitès científics externs més equilibrats. L’acte ha finalitzat amb un debat sobre la igualtat de gènere en l’entorn de la recerca en què han participat les caps de grup del Centre de Regulació Genòmica (CRG), Mara Diersesen i Isabelle Vernós, juntament amb el director d’iCERCA, Lluís Rovira. Concretament, Vernós ha explicat que des del CRG ja es treballa per assegurar que “en els processos de selecció s'avaluï només l'excel·lència, sense biaixos". En aquest sentit, ha concretat que “el CRG garanteix que una dona amb bona puntuació sempre formi part de cada procés de selecció, si no és així s’anul·la”. Per la seva part, Dierssen, ha assegurat que a més de la implicació dels centres es necessita “la de la societat, la política i sobretot la dels mitjans de comunicació".   Els centres CERCA són un conjunt de centres de recerca propis de Catalunya caracteritzats per un model de gestió autònom i de dedicació exclusiva a la recerca. La xarxa CERCA ha constituït un dels canvis més destacats del sistema de català i és un dels eixos de l’èxit de la recerca que es fa a Catalunya.

Summary: Catalunya impulsa un programa pioner a Europa de foment de la igualtat de gènere als centres de recerca


Exconsellers de Salut han assenyalat aquest dimecres la necessitat d'integrar l'atenció sanitària i la social davant els reptes que plantegen l'envelliment de la població i la cronicitat d'algunes malalties. Ha estat en una taula que ha reunit sis de les persones que han ocupat la cartera de Salut a Catalunya, Ramon Espasa, Xavier Trias, Eduard Rius, Marina Geli, Boi Ruiz i Antoni Comín (Xavier Pomés no hi ha pogut assistir), en el marc del primer Fòrum de Salut i Benestar Social, organitzat pel Consorci de Salut i Social de Catalunya (CSC). Geli ha afirmat que és una "urgència" anar més enllà de la cooperació i la coordinació entre serveis i oferir de forma conjunta la cura sanitària i la social. Comín, per videoconferència, ha anat més enllà i ha proposat traspassar algunes competències del Departament d'Afers Socials a Salut.  Un dels eixos centrals de la taula rodona dels exconsellers de Salut ha estat com el model sanitari s'ha de replantejar davant l'envelliment de la població i la prevalença de malalties cròniques. Han assenyalat la necessitat de treballar de forma conjunta els serveis socials i sanitaris i també han parlat d'integrar-los. Després de la taula rodona, el president del CSC, Manel Ferré, ha resumit que davant d'una societat "molt canviant" i d'"un escenari d'inestabilitat política, social econòmica", "hem d'intentar treure el màxim profit possible a tots els recursos i crear sinergies entre salut i social".  Una altra idea en què han coincidit els exconsellers, cadascun amb els seus matisos, és que el model sanitari català funciona, que és un "èxit conjunt" i que ofereix un molt bon nivell assistencial. Ara bé, també hi ha hagut advertències. Trias ha alertat que el sistema està "col·lapsat" perquè "està sotmès a un estrés que no és suportable" i la resta d'exconsellers han assentit quan la conductora de l'acte, la periodista Ariadna Oltra, els ha preguntat si es van trobar amb un sistema col·lapsat. "Però estaves convençut que te'n sortiries", han apuntat.

Summary: Exconsellers de Salut veuen una "urgència" integrar l'atenció sanitària i la social davant l'envelliment i la cronicitat


La policia ha identificat dos dels suposats terroristes suïcides dels atemptats de l’aeroport de Brussel·les com els germans Khalid i Brahim El Bakraoui, segons una informació de la televisió RTBF. Els dos homes, residents de Brussel·les, eren coneguts de la policia per delictes de vandalisme, però només darrerament per terrorisme. RTBF assegura que Khalid El Bakraoui va llogar, amb una identitat falsa, el pis del barri de Forest on dimarts passat la policia va desplegar una forta operació antiterrorista que va acabar amb un mort i la troballa d’empremtes dactilars i ADN de Salah Abdeslam, el terrorista fugit de París. Abdeslam va ser arrestat tres dies després en un altre pis a Molenbeek.   La televisió VTM explica, per la seva banda, que els tres terroristes que van atemptar contra l’aeroport van arribar-hi en taxi. De fet, la cadena assegura que el taxista va alertar la policia quan es va assabentar dels atacs, i va conduir als agents fins a una casa al barri de Schaerbeek, que dilluns a la tarda s’escorcollava. Els agents, segons va confirmar la fiscalia, hi van trobar un explosiu, productes químics i banderes d’Estat Islàmic.  Segons VTM, els tres terroristes que van anar a l’aeroport volien transport cinc maletes, però no hi cabien al taxi i en van deixar una a casa. La policia belga busca activament el tercer terrorista, que no ha estat formalment identificat, i que no s’hauria immolat a l’aeroport de Zaventem.  Les informacions publicades a la premsa belga indiquen, també, que els germans Bakraoui, coneguts per participar en el crim organitzat, estaven darrerament sent investigats en relació als atemptats de París. Els dos homes eren els fugitius que s’havien escapat de la policia durant els escorcolls de la setmana passada, segons els mitjans belgues. Un d’ells havia llogat amb una identitat falsa el pis de Forest, mentre que l’altre hauria llogat un pis a Charleroi, Bèlgica, on els terroristes de París es van trobar abans de cometre els atemptats.

Summary: Els dos suïcides de l’aeroport de Brussel·les són dos germans de Brussel·les, segons la televisió RTBF


El sector immobiliari alerta que la proposta de limitar el preu del lloguer a Catalunya, presentada ahir al Parlament, dificultarà l'accés a l'habitatge, especialment en els sectors de població "més desfavorits". En un comunicat, associacions com la Cambra de la Propietat Urbana o el Col·legi d'API veuen "indispensable" adoptar mesures que actuïn directament "contra l'origen del preu de l'habitatge, que no és altre que l'escassetat d'oferta". El sector defensa el dret a un habitatge digne, però apunta que "traslladar al sector privat la responsabilitat de donar resposta al problema" no és la solució. Alhora, demanen més compromís al sector públic per "incentivar la construcció d'un parc d'habitatge social o de renda limitada suficient". L'escrit, també signat per l'Associació de Promotors i Constructors d'Edificis de Catalunya (APCE) i el Col·legi d'Administradors de Finques de Barcelona-Lleida (CAFBL), apunta que "la inexistència d'un parc públic de lloguer és responsabilitat de les administracions públiques i no dels propietaris privats" i defensa que "cal buscar un equilibri just entre la protecció de l'inquilí i la defensa legítima dels interessos dels propietaris". Alhora, defensen que "les mesures coercitives no donaran el resultat pretès" i lamenten que "semblen fruit del desconeixement del comportament del mercat de lloguer". "No se'ns ha consultat en cap moment", ha afegit el gerent de la Cambra de la Propietat Urbana de Barcelona, Òscar Gorgues, en declaracions a l'ACN. En aquest sentit, el sector immobiliari recorda els exemples "fallits" d'altres ciutats d'Europa que han aplicat mesures similars. "Si bé en un primer moment pot donar la sensació que el preu de la renda està sota control, la veritat és que en el transcurs del temps comporta l'aparició de problemes d'índole diversa que incideixen negativament i provoquen una disminució de l'oferta", apunten. En la mateixa línia s'ha expressat el director d'estudis del portal pisos.com, Ferran Font, qui ha citat casos com els de París o Berlín. "Els precedents en aquests mercats han demostrat una ineficàcia en el control de les rendes que han causat precisament un increment en el preu del lloguer o conseqüències negatives pels inquilins". Segons Font, la limitació en el preu del lloguer provoca que els propietaris deixin d'invertir en el manteniment dels habitatges, creïn un parc de lloguer més deteriorat o bé optin per vendre l'immoble davant una caiguda de la rendibilitat, "incrementant així el preu mitjà del lloguer en un context on la demanda no disminueix". Font posa els casos de Viena o Sidney com a exemples a seguir. A la capital austríaca, la mateixa ciutat és el principal propietari de l'habitatge, mentre que la ciutat australiana ha duplicat la seva oferta d'habitatges destinats el lloguer des del 2017. "Això demostra que actuant sobre l'oferta és possible rebaixar la tensió dels preus i resoldre un problema d'accessibilitat a l'habitatge". La rellevància dels petits tenidors Per altra banda, la Cambra de la Propietat Urbana de Sabadell i Comarca ha emès un comunicat on denuncia que "una vegada més es confon la realitat del petit propietari amb la del gran tenidor o els fons voltors". "En cap cas podem equiparar les intencions especulatives d'una persona que té un pis que ha rebut com herència i del que en treu un benefici econòmic mensual per tal de fer front a una hipoteca o inclús per complementar la seva reduïda pensió de jubilació a la d'una empresa o societat que adquireix blocs sencers d'habitatge per fer-ne negoci", diu. Segons han apuntat el Col·legi d'Agents de la Propietat Immobiliària i la Cambra de la Propietat Urbana, les dades de l'Institut Català del Sòl (Incasòl) revelen que, dels 107.712 propietaris privats del parc de lloguer a Barcelona, el 96% posseeixen entre un i cinc habitatges. Així, assenyalen que la limitació del preu del lloguer "no només tindrà un impacte directe en la seva economia domèstica, sinó que provocarà que en molts casos decideixin retirar el seu patrimoni familiar del lloguer per passar-lo a la venda o a altres alternatives alienes al lloguer residencial".

Summary: El sector immobiliari alerta que la limitació del preu del lloguer dificultarà l'accés a l'habitatge


L'Associació de Línies Aèries (ALA) ha demanat al govern espanyol que flexibilitzi el reemborsament de bitllets perquè les companyies no facin fallida. A través d'un comunicat d'aquest divendres a la tarda, l'entitat espanyola reclama a la Moncloa que doni facilitats a les aerolínies per afrontar els milers de cancel·lacions que s'estan produint a causa del covid-19. L'ALA calcula que deixar de volar per les restriccions pel coronavirus costarà més de 7 MEUR mensuals a les companyies aèries només en taxes d'estacionament dels avions. L'ALA proposa la devolució de bitllets a través de bons de viatge com a solució per evitar la fallida per manca d'ingressos de moltes companyies, i no deixar els passatgers sense cap compensació. L'associació reclama a l'Estat que adopti mesures excepcionals en un moment "especialment crític" per al sector aeri.

Summary: Línies Aèries demana a la Moncloa que flexibilitzi el reemborsament de bitllets perquè les companyies no facin fallida


El secretari d'Empresa i Competitivitat de la Generalitat, Joan Aregio, ha desvinculat del Procés el descens del 40% en les inversions estrangeres del 2017, tot defensant que aquest tipus d'inversions no es decideixen en qüestió de mesos sinó que en molts casos són fruit del treball d'anys. En declaracions a l'ACN, Aregio ha assegurat que cal tenir una "mirada més llarga" i mirar les xifres en sèries de 5 anys per poder obtenir una fotografia fidel d'aquest indicador. En aquest sentit, Aregio ha reivindicat que hi ha una "bona tendència", ja que la mitjana anual de les inversions estrangeres entre el 2013 i el 2017 va ser de 4.062 milions d'euros, un 34% per sobre dels 3.035 milions d'euros de mitjana registrats entre el 2008 i el 2012.  Preguntat sobre el fet que les inversions van baixar un 62% durant la segona meitat de l'any després d'haver pujat un 27% durant els primers sis mesos, ha contestat: "S'ha de tenir una mirada més llarga en aquests temes perquè moltes inversions no es decideixen en 3 mesos". "Per a qui té ganes de donar males notícies de Catalunya, és fàcil associar-ho amb el procés. En tot cas el procés fa sis anys que dura i les dades han tingut un cicle força positiu" en aquest període, ha afegit. Aregio ha recordat que Catalunya és el territori més atractiu del sud d'Europa per invertir el 2018 i el 2018, segons un rànquing de la revista fDi Magazine del grup Financial Times. Segons aquesta publicació,  Catalunya no només ocupa el primer lloc de la classificació per segona vegada consecutiva com el millor territori per invertir, sinó que també compta amb la millor estratègia per captar inversió estrangera. En la classificació, Catalunya està seguida per Madrid, Llombardia, Istanbul i Lisboa.  Aregio ha pronosticat que el 2018 pot ser un "bon any" pel que fa a inversió estrangera, ja que hi ha "bones inversions anunciades".

Summary: El secretari d'Empresa desvincula del Procés el descens del 40% en la inversió estrangera


El govern de Vilafranca del Penedès ha entomat amb “tranquil•litat” la resolució de la Comissió Territorial d’Urbanisme de Barcelona, que ha suspès la modificació del Pla General d’Ordenació Urbanística (POUM) del carrer comerç i tota la zona de magatzems de vi del segle XIX. L’alcalde Pere Regull ha assegurat a l’ACN que és “normal” que la Generalitat demani diverses rectificacions en un pla de gran afectació abans de concedir-ne l’aprovació definitiva. Regull ha situat la majoria de consideracions en l’àmbit tècnic i en aspectes “discutibles”, però confia que el text revisat que presentaran a Urbanisme acabarà rebent el vistiplau de la Generalitat. L’alcalde assegura que la reforma és necessària i nega tenir intenció d’aturar-la: “El projecte és viu”, ha subratllat. L’alcalde ha remarcat que “qualsevol planificació de tanta magnitud gairebé mai rep l’aprovació de forma immediata”, i ha assegurat que és “molt habitual” haver de presentar el text modificat després de diverses consideracions fetes per Urbanisme. La transformació urbanística proposada pel govern afecta una àrea de 89.000 metres quadrats, i Regull s’ha mostrat tranquil i segur de què el projecte tirarà endavant. “La Comissió podia aprovar la proposta, suspendre-la o denegar-la, i el més important és que no l’ha denegat pas”, ha resumit. Regull ha defensat a l’ACN la necessitat de mantenir la reforma del carrer comerç, els antics magatzems de vi i els set polígons que engloben el barri Molí d’en Rovira. “Volem mantenir les naus dempeus i tirar endavant un barri que ara té un 30% dels locals tancats”, ha subratllat, tot assegurant que bona part de les consideracions d’Urbanisme es centren en temes “fàcilment discutibles”. En aquest sentit, ha recordat que, entre altres qüestions, la Generalitat reclama diferents anàlisi per argumentar el volum de pisos a edificar, la proporció d’habitatges de protecció oficial, el nombre d’espais verds o la projecció econòmica de la zona. L’alcalde assegura que l’Ajuntament podrà justificar totes aquestes consideracions, mentre hi ha un altre gruix de qüestions que emplaça a la discussió tècnica. “El més important és tirar endavant un barri on ara no s’hi pot fer res perquè hi ha inseguretat jurídica”, ha afegit, per justificar el pla del govern. D’altra banda, l’alcalde ha estat molt crític amb la filtració de la resolució d’Urbanisme. Regull ha assegurat que el govern municipal ni tant sols sabia que la Comissió Territorial havia de deliberar sobre la modificació del POUM de Vilafranca a la reunió celebrada la setmana passada.  “Trobo bastant penós que no ens hagin avisat i ho hagin filtrat abans a un partit que a l’Ajuntament”, ha etzibat. Regull ha acusat ERC d’haver fet pública la resolució amb voluntat de “voler exagerar la situació” i ha rebatut amb to sorneguer la petició de dimissió que li han fet els republicans: “Estan de dol pels resultats de la campanya electoral i encara s’han de refer”.

Summary: Vilafranca defensa la reforma al carrer Comerç i situa dins la “normalitat” la suspensió d’Urbanisme


El president del PPC, Xavier García Albiol, ha demanat aquest dissabte que es deixi de parlar de Carles Puigdemont perquè considera que "és el passat". "Puigdemont i Junqueras representen el pitjor dels darrers 40 anys a Catalunya", ha afirmat Albiol en un visita al barri gironí de Vila-roja on també ha afirmat que des del PP ara "l'ignoraran". El líder dels populars també ha valorat com a "surrealista" la proposta de llista única que el president Puigdemont ha llançat aquest matí. Albiol ha visitat aquest barrí gironí que ha fet, segons ell, un acte "de valentia" penjant banderes espanyoles i pintant-les a diferents parets de la zona. Els veïns li han traslladat l'enuig perquè l'Ajuntament hagi decidit suspendre els focs artificials del final de les Fires de Sant Narcís per l'actual situació política. El president dels populars ho ha trobat "una barbaritat" i ha demanat als concentrats que "ells en comprin i els facin" pel seu compte. Xavier García Albiol ha assegurat que Carles Puigdemont forma part ja del "passat" de Catalunya. El president del PPC considera que tan el president com Oriol Junqueras són "el pitjor dels darrers 40 anys a Catalunya". El popular ha visitat aquest dissabte el barri de Vila-roja de Girona i ha aprofitat per demanar als veïns que vagin a votar el proper 21 de desembre.  "És més important que mai votar en aquestes eleccions autonòmiques", ha recalcat el també senador. Albiol admet que fins ara hi havia la percepció de que els comicis catalans "no eren importants" però ha volgut posar de manifest la importància de participar-hi.   En clau electoral, Albiol ha trobat "surrealista" i ha qualificat "d'ocurrència" la proposta de Carles Puigdemont de que hi hagi una llista unitària en aquests comicis. El popular creu que el 21 de desembre ha de servir "per plantar cara a l'independentisme i passar pàgina d'uns anys que han sembrat la divisió". Visita a Vila-roja El barri de Vila-roja de Girona s'ha fet conegut aquesta setmana per haver penjat i pintat banderes espanyoles a balcons i parets. Xavier García Albiol els ha volgut "aplaudir la valentia" d'expressar la seva identitat. "No ha de ser fàcil a Girona plantar cara al pensament únic de l'independentisme", ha considerat.  Els veïns han presumit davant d'Albiol de les banderes que tenen als balcons i una que creua tot el carrer amb la frase 'Bienvenidos a España' escrita en negre. Un detall que el líder popular no ha passat per alt en la seva atenció als mitjans. "La bandera espanyola que han col·locat els veïns de Vila-roja està penjada perquè significa un sentiment de pertinença a un projecte", ha afirmat.  Entre les queixes que els veïns han traslladat al líder dels populars catalans hi ha la suspensió del castell de focs de les Fires de Sant Narcís. El consistori ho va anunciar aquest divendres per l'actual situació política i l'empresonament de consellers cessats. Albiol ho ha trobat una "barbaritat" i demana no barrejar les activitats festives amb la política.  "Han perdut l'equilibri i la raó per avançar amb el seu projecte rupturista", ha afirmat davant dels veïns. Albiol els ha acabat demanant que ells mateixos es comprin el material pirotècnic i se'n facin un.

Summary: Albiol demana que es deixi de parlar de Puigdemont perquè "és el passat" i assegura que "l'ignoraran"


Reduir el risc d'incendi i millorar la biodiversitat de la zona. Amb aquest doble objectiu, els Bombers han realitzat aquest divendres una crema controlada de matolls en una finca situada entre Olesa de Montserrat i Vacarisses. El terreny ha estat seleccionat estratègicament en el marc del projecte LIFE de Montserrat i permetrà crear una zona des d'on actuar en cas de foc. Un cop feta la crema, es mantindrà el sotabosc a ratlla amb la pastura de ramats. L'objectiu del LIFE és generar una infraestructura verda de prevenció d'incendis al voltant de Montserrat i compta amb un pressupost de 3,5 MEUR. L'àmbit d'actuació comprèn unes 3.000 hectàrees situades als 14 municipis de la Muntanya de Montserrat.  Els Bombers de la Generalitat han fet aquest matí a la zona de Puigventós la primera actuació de tot un seguit de cremes controlades que aniran realitzant a la Muntanya de Montserrat en zones seleccionades estratègicament per actuar en cas de foc.  L'actuació s'emmarca dins del projecte europeu LIFE Montserrat, que té per objectiu generar una infraestructura verda de prevenció d'incendis en una zona de 3.000 hectàrees situades als 14 municipis que formen part de la Muntanya de Montserrat.  La coordinadora tècnica del projecte LIFE Montserrat, Leire Miñambres, ha explicat que l'objectiu final és aconseguir un paisatge mosaic per tal de donar oportunitats als Bombers en cas que torni un gran incendi com el del 86, el 94 o el d'Òdena d'aquest 2015 i el puguin aturar en aquestes franges estratègiques perquè no esdevinguin grans incendis forestals.  De la seva banda, el sotsinspector de Bombers i tècnic del Grup de Reforç d'Actuacions Forestals (GRAF), Asier Larragaña, ha explicat que les cremes serviran per modificar la vegetació de la zona i rebaixar així la càrrega de combustible en cas d'incendi. "La zona es convertirà en un espai clau per aturar un foc", ha explicat. A més, la crema controlada també permet als Bombers fer maniobres amb foc real.  El projecte LIFE Montserrat compta amb un pressupost de 3,5 MEUR, el 50% del qual està finançat per Europa i la resta per cinc socis: la Diputació de Barcelona (1,5 MEUR), l'Associació de Propietaris de la Muntanya de Montserrat, el Patronat de la Muntanya de Montserrat, la Fundació Catalunya-La Pedrera i la Generalitat.   Pastura de ramats Un cop les franges quedin netes, el projecte també preveu que les zones es converteixin en espais ramaders perquè pastors de cabres i vaques puguin portar els seus ramats a pasturar. De moment, s'està en contacte amb l'Escola de Pastors per crear una associació de ramaders i garantir que siguin persones de confiança que cuidin l'espai.    Hàbitats oberts que permetin sobreviure espècies d'animals La finca de Puigventós, on ha començat la primera crema, és propietat  de la Fundació Catalunya-La Pedrera. El director de territori de la Fundació, Miquel Rafa, ha explicat que la crema també servirà per afavorir els hàbitats oberts, que són els que utilitzen algunes espècies d'ocells característics de la zona com el còlit negre, el còlit ros o l'hortolà, a més d'algunes altres espècies més abundants com la perdiu o el conill, que són les preses de l'àliga cuabarrada, "la gran joia d'aquests territoris". "D'aquesta manera, les espècies tindran més possibilitats de sobreviure", ha explicat.

Summary: Realitzen una crema controlada de matolls a Vacarisses per recuperar pastures i reduir el risc d'incendi a Montserrat


Les funeràries catalanes han reportat 11 noves morts per covid-19 en les darreres 24 hores, 17 menys que en l'últim balanç del Departament de Salut. Això deixa la xifra global de víctimes en 12.280. A banda, s'han detectat 156 nous casos positius testats (203 més) i ja en són 67.060. D'entre les víctimes, 6.706 persones han mort en hospital o en centre sociosanitari (3 més), 3.965 ho han fet en una residència (les mateixes que en el balanç anterior) i 777 al domicili (2 menys), mentre que 822 no estan classificades per falta d'informació (10 més). Fins ara hi ha hagut 4.066 persones ingressades greus i actualment en són 163, les mateixes que fa 24 hores. De moment hi ha set persones classificades en l'apartat de morts del dia 31 de maig, i 21 en el dia 30, però aquesta dada variarà en els pròxims dies quan les funeràries reportin nova informació. Pel que fa a la retrospectiva de positius, fins al moment n'hi ha hagut 18 el diumenge, 61 el dissabte 30, 225 el divendres 29 i 191 el dijous 28. En les residències de gent gran, hi ha 13.951 casos confirmats, fet que representen tretze més que les dades facilitades per Salut en el balanç de diumenge. A més, 2.166 professionals de residències estan aïllats per sospita o confirmació. Són 73 menys que l'última xifra que Salut havia facilitat. El nombre d'altes hospitalàries des de l'inici de la crisi ha pujat en 42 persones en un dia, fins a les 38.154. Per territoris, a la ciutat de Barcelona han mort 4.168 persones, entre positius i sospitosos, 2.304 en hospitals i centres sociosanitaris, 1.300 en residències, 277 en domicilis i 287 no classificats; a la zona metropolitana nord, hi ha hagut 2.834 morts, 1.544 en hospitals i sociosanitaris i 969 en residències, a banda de 187 no classificats i 138 en domicilis; mentre a la metropolitana sud s'han registrat 2.310 defuncions, amb 1.397 en hospitals i sociosanitaris, 769 en residències, 95 en domicilis i 49 no classificats. A la Catalunya Central han mort 1.518 persones (711 en hospitals i sociosanitaris, 505 en residències, 187 no classificats i 115 en domicilis) i a Girona han estat 776 els morts (339 en hospitals, 230 en residències, 123 en domicilis i 84 no classificats). Pel que fa al Camp de Tarragona, els morts són 383, dels quals 242 en hospitals i centres sociosanitaris, 118 en residències, 11 en domicilis i 12 més no classificats, mentre que a Lleida hi ha hagut 205 morts en total, 127 en hospitals i sociosanitaris, 58 en residències, tretze no classificats i set en domicilis. A l'Alt Pirineu i l'Aran es mantenen amb 30 morts com ja fa dies, 13 en hospitals i sociosanitaris, set en residències, vuit no classificats i dos en domicilis; mentre que a les Terres de l'Ebre continuen amb 43 defuncions, 23 en hospitals i sociosanitaris, 7 en residències, 9 en domicilis i 4 sense classificar. Pel que fa a casos positius de coronavirus, a Barcelona ciutat n'hi ha 18.193 de confirmats, nou més que en les darreres dades facilitades per Salut. A l'àrea metropolitana nord n'hi ha 16.693, i a la metropolitana sud, 12.431. A la Catalunya Central són 6.079 els confirmats. A Girona hi ha 6.733 positius. En el cas del Camp de Tarragona, hi ha 2.059 persones amb coronavirus confirmades, mentre que a Lleida n'hi ha 2.561. A l'Alt Pirineu i Aran hi ha 405 casos confirmats, i a les Terres de l'Ebre, 325. D'entre tots aquests, Barcelona ciutat té 3.485 casos confirmats en residències. A l'àrea metropolitana nord n'hi ha 3.369, mentre que a l'àrea metropolitana sud se'n registren 2.698. A la Catalunya Central són 1.649 els residents confirmats, i a Girona en són 1.610. A les residències del Camp de Tarragona hi ha 457 casos positius confirmats, i a Lleida són 528. En el cas de l'Alt Pirineu i Aran, hi ha 80 casos confirmats, mentre que a les Terres de l'Ebre es mantenen en 16.

Summary: Les funeràries reporten 11 nous morts per covid-19 a Catalunya i hi ha 156 nous positius testats


La fiscalia sol·licita 15 anys de presó per a Claudio Augusto S., un home brasiler de 34 anys que està acusat de l’homicidi d’una jove de Lleida que exercia la prostitució en un pis de Salou (Tarragonès). Segons l’escrit d’acusació a què ha tingut accés l’ACN, l’individu hauria asfixiat la noia durant la matinada del 23 d’agost de l’any passat, després d’haver mantingut sexuals amb ella. L’acusat s’hauria aprofitat de la seva superioritat física i del fet que la víctima havia consumit alcohol i cocaïna. Al cap d’unes hores, l’individu es va personar a la comissaria dels Mossos d’Esquadra per denunciar que la noia amb qui havia passat la nit havia mort. Quan la policia va arribar al pis del carrer Montblanc va localitzar el cos sense vida de la jove, de 28 anys, damunt d’un matalàs, despullada i amb les mans lligades a l’esquena amb una peça de roba. La fiscalia també sol·licita que l’acusat indemnitzi els familiars de la noia amb 120.000 euros.

Summary: El fiscal sol·licita 15 anys de presó per a l’acusat de matar una prostituta de Lleida en un pis de Salou


El Govern ha situat el sector del turisme com un dels que més patirà la crisi sanitària derivada pel coronavirus. La portaveu de l'executiu, Meritxell Budó, ha explicat que la caiguda de les reserves ja superen el 90%, i que les reserves de futures arribades són "pràcticament inexistents". Durant la roda de premsa telemàtica d'aquest dilluns al migdia, la consellera de Presidència també ha insistit en la prohibició d'anar a segones residències. Municipis costaners com ara Cambrils o Salou han presentat un increment del consum d'aigua d'entre el 5 i el 6% de mitjana aquest cap de setmana.

Summary: Budó diu que el sector del turisme és dels que més patirà la crisi i que les reserves futures són quasi "inexistents"


El president d'Esquerra Republicana de Catalunya (ERC) de Tarragona, Sergi Albarran, ha estat ferit en una de les càrregues que han fet la policia espanyola i la Guàrdia Civil a diversos indrets de Catalunya per intentar impedir el referèndum d'autodeterminació. Albarran ha difós a través del seu compte de Twitter un vídeo de 20 segons on se'l veu amb el rostre completament ensangonat i on se l'acompanya a una ambulància del SEM. Al vídeo Albarran s'adreça a uns agents dels Mossos d'Esquadra i diu visiblement commocionat: "Vull presentar una denúncia".

Summary: Ferit en una de les càrregues policials per l'1-O el president d'ERC de Tarragona


L'Ajuntament de Figueres ha anunciat que no recuperarà la subvenció de 25.000 euros per al cinema Las Vegas que hi ha al municipi. Des del govern local recorden que es tracta d'un establiment privat en què "el consistori no hi té incidència sobre la seva gestió o activitat". Així ho ha detallat l'Ajuntament en un comunicat de premsa, després que aquesta setmana els treballadors anunciessin que no havien cobrat la nòmina del mes de setembre i aquest dimarts el cinema va haver de tancar per falta de personal. El govern local de la capital altempordanesa confia en què l'empresa que gestiona l'equipament "pugui trobar les solucions jurídiques i econòmiques necessàries per a la continuïtat". El cinema és del promotor i cineasta Ventura Pons. El cinema va obrir les seves portes l'abril de l'any passat i els seus inicis ja van ser complicats. El 6 d'abril l'equipament arrencava amb l'estrena mundial del film 'Miss Dalí' que havia dirigit el mateix Ventura Pons. Ho feia amb una llicència especial per aquell dia i també endollat a un generador elèctric per falta de subministrament i amb tres de les quatre sales encara en obres. No va ser fins el 20 d'abril que el cinema va obrir amb una programació regular. En aquella ocasió, la Guàrdia Urbana va anar-hi a aixecar acte perquè encara no tenien el permís d'obertura definitiu i va haver de tornar a tancar. Els cinemes mai han tingut una gran afluència de públic però part de la viabilitat econòmica estava garantida gràcies a una subvenció que donava l'Ajuntament de Figueres. L'antic consistori es va comprometre a donar 350.000 euros a la reforma de les quatre sales de projecció. Aquest setembre, el nou govern va aprovar un canvi d'una subvenció de 25.000 euros que estava destinada als cinemes per a donar-los als organitzadors de Science Needs You. El regidor de cultura, Alfons Martínez, va justificar el canvi perquè desconeixien quin era l'"objecte" de l'ajuda econòmica a l'empresa de Ventura Pons. Des d'un inici els treballadors han anat acumulant alguns impagaments, però a l'estiu es van posar el dia. Aquesta setmana, però, es va tornar a queixar que el setembre ja no havien rebut l'ingrés de la nòmina. A més, aquest dimarts les sales van haver de tancar perquè no hi havia prou personal per obrir les instal·lacions. Tancament a València  Pons ja va anunciar el mes d'abril que tancava un altre dels cinemes que havia recuperat a València, Las Vegas, per falta de públic. La sala va tancar portes discretament el 15 de març després d’haver reobert el 2017 amb el nom d’Albatexas amb una oferta de pel·lícules de reestrena doblades o subtitulades al català. La fórmula no estava reeixint i el mes de desembre passat el cineasta i empresari va intentar reconduir la situació introduint també les estrenes comercials en castellà i rebatejant les instal·lacions.

Summary: L'Ajuntament de Figueres no recuperarà la subvenció del cinema Las Vegas


Considera que "s'escapa de tota lògica" i en tot cas creu que la Fundació Champagnat podria ser acusada com a responsable civil subsidiari ACN Barcelona.-El fiscal Fernando Meneses ha rebutjat que la Fundació Champagnat, responsables dels Maristes, es pugui presentar com a acusació en el cas dels abusos comesos pel professor Joaquín Benítez en centres de la congregació. En un escrit signat pel fiscal el passat 1 de març i enviat al jutge, assenyala que seria necessari que la Fundació hagués estat "directament ofesa per l'acció delictiva comesa per una altra persona" i que en aquest cas "s'escapa a la lògica" que pogués haver estat així. En l'escrit, constata que les denúncies presentades fins ara "fan referència a delictes contra la llibertat i la indemnitat sexuals" comesos per un professor i sent víctimes alguns alumnes. El fiscal no veu, per tant, de quina manera ha pogut ser "ofesa" la Fundació i veu "previsible" que la Fundació Champagnat consti com a acusada en qualitat de responsable civil subsidiari.

Summary: El fiscal rebutja que els Maristes es pugui presentar com a acusació particular en el cas dels abusos


Els bombers han entrat a la nau plena de fum per descartar que  no hi hagués ningú a l'interior ACN Les Masies de Voltregà.-Un incendi ha afectat aquest dilluns a la matinada el pati exterior d'una indústria de coures de les Masies de Voltregà (Osona) sense causar ferits ni desallotjats, segons han informat els Bombers de la Generalitat, que han rebut l'avís poc abans de dos quarts de dues de la matinada. Els bombers han entrat fins a l'interior, on hi havia un espès fum, per descartar que hi hagués alguna persona a dins. La indústria es troba situada a la carretera C-17z, a l'alçada del punt quilomètric 73,5, fins on s'hi han desplaçat deu dotacions, que al voltant de tres quarts de quatre de la matinada han donat l'incendi per extingit.

Summary: Un foc crema un pati exterior d'una indústria de coures sense causar ferits a les Masies de Voltregà


Naturgy ha previst destinar 6.900 milions d'euros en dividends els propers cinc anys i elevar la remuneració per acció a 1,59 euros de cara al 2022, un 59% més en relació a 2017. La companyia energètica, fins aquest dimecres anomenada Gas Natural, ha presentat aquest dijous a Londres el pla estratègic 2018-2022 que se centrarà en la "creació de valor" i la "rendibilitat". El pla estratègic prioritza el creixement orgànic de la companyia i destinarà 5.300 milions d'euros a inversions de creixement, que segons ha especificat el president de Naturgy, Francisco Reynés, ja estan identificades. Reynés ha explicat que no estan "obsessionats en tenir projectes a tot arreu" sinó que volen generar "valor". "Invertirem quan el retorn sigui apropiat", ha explicat. D'altra banda, el pla es fixa com a objectius assolir un benefici net de 1.800 milions d'euros de cara a 2022, un 32% més en relació a 2017 quan van guanyar 1.360 milions d'euros. Pel que fa al benefici brut d'explotació (ebitda) s'ha fixat l'objectiu en 5.000 milions d'euros d'aquí cinc anys, la qual cosa suposa un 28% més en relació a 2017 quan va situar-se en 3.915 milions. La remuneració a l'accionista és un dels puntals del pla estratègic. En relació a 2017 quan el dividend s'ha fixat en un euro per acció, augmentarà un 59% fins al 2022. El 2018 l'increment serà del 30% fins a 1,3 euros i, a partir d'aquesta xifra, els propers anys creixerà un 5% fins assolir els 1,59 euros per acció el 2022. A banda, als 6.900 milions d'euros que preveuen destinar a dividends en cinc anys, podrien sumar-s'hi 2.000 milions en recompra d'accions. Reynés ha condicionat l'operació a que no tinguin oportunitats de creixement inorgànic que s'ajustin als criteris de rendibilitat.  Reynés també ha explicat, davant d'uns 200 inversors internacionals, que la companyia ha revisat el valor dels seus actius i els ha reduït en 4.900 milions d'euros, un ajust que s'aplicarà el primer semestre de 2018. Segons ha dit Reynés, l'ajustament de valor es concentra majoritàriament en els actius de generació elèctrica a Espanya i no tindrà impacte en la remuneració de l'accionista.  El president de Naturgy també s'ha compromès a reduir la seva despesa operativa per valor de 500 milions d'euros l'any, en total 2.000 milions fins al 2022. A banda, realitzarà desinversions per 300 milions d'euros que se sumaran als 2.700 milions de desinversió feta aquest any.  Pel que fa a les inversions, Naturgy preveu una reducció en relació a l'anterior pla estratègic. El total els propers cinc anys serà de 8.400 milions d'euros, dels quals un 60% seran per a creixement (5.300). La major part de la inversió, un 36%, serà en el negoci de gas i electricitat així com en infraestructures a Llatinoamèrica (27%), entre altres regions. La companyia també espera que el mercat espanyol no representi més del 40% del negoci de la companyia el 2022. Potenciar el negoci elèctric Naturgy s'ha proposat que el 70% del seu negoci depengui d'activitats regulades. Actualment ho és en un 52%. En relació a les activitats, l'objectiu és que el negoci elèctric passi d'un 40 a un 50% i el del gas disminueixi del 57 a un 40%. Els serveis haurien de passar del 3 a un 10% els propers cinc anys.

Summary: Naturgy preveu destinar 6.900 MEUR en dividends els propers cinc anys i elevar un 59% la remuneració a l'accionista


L'estudi sobre el cribratge massiu d'un concert, que tindrà lloc a la Sala Apolo, inclourà tests ràpids, proves PCR i l'obligatorietat de portar la mascareta, excepte quan es consumeixin begudes. El Primavera Sound, la Fundació Lluita contra la Sida i les Malalties Infeccioses i l'Hospital Universitari Germans Trias i Pujol (Can Ruti) preparen un estudi clínic amb l'objectiu de provar diferents fórmules que puguin garantir un ambient segur per a esdeveniments relacionats amb l'oci en espais tancats en la pandèmia de la covid-19, com determinar l'eficàcia dels tests ràpids de detecció d'antígens com a estratègia de cribratge. La data encara s'ha de determinar, però està previst que sigui aquest mes amb la participació d'un miler de persones. L'estudi consistirà en un cribratge ràpid de covid-19 a les persones assistents en un concert de música en directe. Durant tot el dia del concert es faran tests ràpids d'antígens a tots els participants, que prèviament hauran respost un qüestionari de salut per descartar les persones amb símptomes compatibles de la covid-19 o amb patologies prèvies susceptibles d'un mal pronòstic de la malaltia en cas de contagiar-se, segons expliquen el festival i aquestes dues institucions en el comunicat oficial de l'estudi, aquest dilluns.  Després, abans de l'obertura de portes de la sala, es realitzarà una prova PCR a la meitat dels participants i això ha de permetre avaluar l'eficàcia dels tests ràpids com a estratègia de cribratge en esdeveniments amb gran afluència de gent. Un cop dins del local, els participants hauran de portar en tot moment mascareta de protecció, que només es podran treure per consumir una beguda en punts destinats a tal efecte. Vuit dies després del concert es realitzarà un segon test ràpid d'antígens a tots els assistents i una nova PCR als participants a qui ja s'hauria realitzat aquesta prova el dia de l'esdeveniment. Els resultats seran avaluats pels responsables de l'estudi i es comunicaran a l'opinió pública quan estiguin disponibles. Casos positius Els participants de l'estudi que donin resultat positiu per covid-19 el dia de l'esdeveniment en el test ràpid d'antígens seran sotmesos a una avaluació mèdica per part del personal de la Fundació i seran derivats al seu centre sanitari tal com marquen els protocols, i no podran participar en l'estudi. Pel que fa als resultats dels tests realitzats vuit dies després de l'esdeveniment, les persones que donin positiu seran sotmeses a un seguiment mèdic exhaustiu en les instal·lacions de la Fundació en el marc de l'estudi clínic. Finalment, les persones que hagin donat negatiu en els tests efectuats durant el primer i el vuitè dia hauran de respondre un test de símptomes deu dies després de l'esdeveniment.

Summary: Tests ràpids, proves PCR i mascareta dins de la Sala Apolo: així es planteja l'estudi clínic d'un concert massiu


El líder de Ciutadans, Albert Rivera, acompanyat per l'eurodiputada Maite Pagazuartundúa i el diputat Edmundo Bal, ha celebrat un homenatge a les víctimes del terrorisme a Miravalles (Biscaia), el poble natal del líder històric d'ETA Josu Ternera. "Podeu seguir amb sirenes i alarmes, perquè mai ens callareu, no ens heu callat amb trets, no ens callareu amb sierenes", ha manifestat Rivera dirigint-se a un grup d'habitants de la població que han fet una concentració de rebuig a l'acte de Ciutadadans. Durant el seu parlament, Rivera ha estripat un cartell amb la imatge de Josu Ternera mentre ha deia que la seva formació demana "dignitat i justícia" mentre "algunes entitats aplaudiu, convoqueu i permeteu homenatges als terroristes i demaneu la llibertat pels que han assassinat". El president de Ciutadans insta PSOE i PP a sumar per impulsar una llei per "impedir homenatges a terroristes".

Summary: Rivera al poble de Josu Ternera: "No ens heu aturat amb trets, no ens aturareu amb sirenes"


L'IRTA ha fet aquest dijous una primera jornada de teledetecció en l'agricultura, centrada en el sector arrossaire, per donar a conèixer les noves tecnologies de l'enginyeria agrònoma que milloren la gestió dels cultius i redueixen els impacte mediambientals de l'activitat. L'experiència en arròs és encara "molt limitada" i l'IRTA ha vist en aquest apropament una oportunitat per establir sinèrgies i impulsar una "nova línia de treball" amb el sector arrossaire. La investigadora de l'IRTA, Mar Català, confia que es puguin desenvolupar les primeres experiències de teledetecció en els cultius d'arròs deltaics i veure "en un any" quins són els resultats. A la jornada hi ha participat empreses catalanes molt representatives del mercat de l'agroenginyeria catalana de teledetecció que han explicat els serveis d'assessorament que ofereixen a partir de les dades recollides per sensors de terra, drons, avionetes o satèl·lits.

Summary: L'IRTA apropa la teledetecció agrícola als arrossaires per generar les primeres experiències al delta de l'Ebre


45 vols s'han cancel·lat aquest dimarts a l'aeroport del Prat dels 986 programats perquè els avions no van poder arribar durant la jornada de protestes de dilluns, segons han informat a l'ACN fonts d'Aena, que han explicat que la xifra de vols cancel·lats ahir va pujar fins als 110. S'espera que durant el dia es reestructuri tota l'operativa. Es registren cues més llargues de l'habitual als mostradors perquè els passatgers han vingut amb més temps o perquè directament han passat la nit a l'aeroport després que el seu vol es cancel·lés i han canviat el bitllet. Desenes de persones han dormit al Prat, sobre els bancs de la terminal o a terra. Cansament i desconcert són els estats d'ànim més repetits pels viatgers que han parlat amb l'ACN.  "He passat una nit molt dolenta. He intentat dormir en un lavabo tapant-me amb paper higiènic perquè tenia fred, però ha estat impossible. Menys mal que portava un llibre", explica Ana, que havia de viatjar aquest dilluns a Granada però que ha acabat passant la nit a l'aeroport del Prat després que milers de manifestants bloquegessin la terminal 1 seguint la crida de Tsunami Democràtic com a resposta a la sentència de l'1-O.  Aquesta passatgera va agafar l'autobús per arribar al Prat però els darrers dos quilòmetres, aproximadament, els va haver de fer caminant. Després es va trobar que el vol que havia d'agafar a les 5 de la tarda s'havia cancel·lat i la van reubicar en un altre, previst pel vespre, que tampoc va sortir. Aquest dimarts al matí esperava poder viatjar finalment a Granada. Bregar amb el fred ha estat el més pesat per a aquesta viatgera, ja que tenia la jaqueta dins la maleta que va facturar i que no ha pogut recuperar per resguardar-se durant la nit.  En una situació similar es trobaven altres viatgers, que, després d'arribar a l'aeroport amb moltes dificultats, van perdre l'avió o van veure el vol cancel·lat i han hagut de passar la nit a la T1. Jacob Kim, de Corea del Sud, també havia de viatjar en el mateix vol de la tarda a Granada. "Portem més de 18 hores a l'aeroport", subratlla mirant el rellotge. S'havien organitzat per arribar cap a les 2 del migdia a l'aeroport i, després d'agafar l'autobús, van acabar caminant una hora més o menys per arribar al Prat. "La situació era caòtica. Vam veure a les notícies que la policia i els manifestants s'estaven enfrontant i, quan vam aconseguir entrar a la terminal, el vol s'havia cancel·lat i l'únic que ens deien al mostrador era que esperéssim", assenyala.  Ignacio, de Mèxic, havia de viatjar de Barcelona a Roma amb un grup d'amics, però van perdre el vol, explica. "Ens van dir que era la primera vegada que passava [un bloqueig de la terminal]. Estem desconcertats. No sabíem què estava passant i, de fet, encara no ho sé", diu Ignacio, per continuar: "Ha estat una nit molt pesada". Una altra passatgera, que venia de Jaca per volar a Lisboa, lamenta que aquest dilluns va haver de caminar onze quilòmetres per arribar a l'aeroport, ja que les comunicacions estaven tallades, i que finalment ha hagut de passar la nit a l'aeroport a l'espera de poder sortir aquest dimarts cap al seu destí. El Ministeri de Foment assegura que l'aeroport funciona amb normalitat, i remarca que tot i les circumstàncies viscudes, es van operar el 90% dels vols, uns 800. "No és el mateix tallar un carrer o ocupar algunes zones que bloquejar un aeroport", apunten des del ministeri. El ministre de Foment en funcions, José Luis Ábalos, ha explicat a Catalunya Ràdio que a l'aeroport de Madrid no es van registrar problemes "més enllà de la propaganda" del Tsunami Democràtic. Pel que fa a Barcelona, ha indicat que les cancel·lacions van afectar bàsicament Vueling, que va tenir problemes en l'accés de la tripulació.

Summary: Cancel·len 45 vols dels 986 programats al Prat perquè els avions no van poder arribar


El cos de l'home abatut ha estat retirat poc després de les deu del matí ACN Cornellà de Llobregat.-Els Mossos d'Esquadra escorcollen aquest dilluns al matí un domicili relacionat amb l'atac d'aquesta matinada per part d'un home de nacionalitat algeriana a la comissaria de Cornellà de Llobregat. Els fets s'han produït poc abans de les sis del matí quan l'home, de nacionalitat algeriana, ha entrat a les dependències policials amb un ganivet amb la intenció d'agredir els agents i ha estat abatut. L'habitatge on han entrat els Mossos es troba a pocs metres de la comissaria i els agents hi han accedit després d'obtenir l'autorització judicial pertinent. D'altra banda, pocs minuts després de les deu del matí, s'ha retirat el cos sense vida de l'home. Segons ha avançat aquest dilluns a primera hora 'La Vanguardia' i ha confirmat l'ACN, en el moment d'entrar a la comissaria l'home ha cridat 'Allahu Akbar' (Alà és gran). Els Mossos d'Esquadra tenen previst donar més detalls dels fets en una roda de premsa a les dotze del migdia. Per la seva banda, l'Audiència Nacional ja analitza si l'atac és una acció terrorista. Fonts jurídiques apunten a l’ACN que “possiblement” es tramitarà una petició d’informació des de la Fiscalia de l’Audiència Nacional, tot i que encara no s’ha oficialitzat res. En tot cas, si el tribunal assumeix el cas serà perquè hi ha indicis per valorar que es tracta d’un cas de terrorisme jihadista.

Summary: Els Mossos escorcollen un domicili relacionat amb l'atac a la comissaria de Cornellà de Llobregat


Sant Joan de les Abadesses (Ripollès) ha tornat a rebre gairebé el doble de la seva població en la sisena edició del Festival Clownia. Color, música i festa en una cita on "el més important" és l'Espai Consciència, situat fora del recinte on es fan els concerts de pagament i que pretén ser un espai de discussió a l'entorn de qüestions com els refugiats o la pobresa. Milers de persones s'han acostat a aquesta població per viure una nova edició d'un festival que aquest dissabte ha tingut en la Companyia Elèctrica Dharma el plat fort. De fet, en Joan i en Lluís Fortuny, membres de la banda, es mostren "orgullosos" de poder presentar el seu nou treball en un lloc com Clownia. "Va molt més enllà de la música. Falten més festivals com Clownia", assenyala en Lluís.

Summary: Sant Joan de les Abadesses s'omple de música, color, festa i molta consciència en la sisena edició del Clownia


Els Mossos d’Esquadra van detenir entre el 30 d’abril i l’1 de maig dos homes i una dona, de 27, 20 i 23 anys, tots tres de nacionalitat espanyola i veïns de Valls com a presumptes autors de tres delictes de robatori o furt d’ús de vehicle, conducció temerària i resistència i desobediència als agents de l’autoritat. A més, els tres detinguts van ser denunciats reiterades vegades per incompliment del confinament. Els Mossos d’Esquadra van iniciar una investigació policial el passat mes d’abril arran dels robatoris de tres vehicles a la comarca de l’Alt Camp. La policia anava darrera la pista de tres sospitosos que en reiterades ocasions s’havien escapolit dels controls policials després de perpetrar els delictes. A més, durant les diverses fugides els arrestats van envestir els vehicles policials. Així mateix, els investigats també van incomplir de forma reiterada el confinament i estaven ocupant una casa en una urbanització d’Alcover (Alt Camp).   Davant d’aquests fets, el passat  29 d’abril es va iniciar un dispositiu policial a la urbanització d’Alcover on residien els investigats per tal de detenir-los. En aquest operatiu van participar diferents unitats del cos de Mossos d’Esquadra juntament amb agents de la Policia Local de Valls i del cos de Vigilants d’Alcover. Gràcies aquest operatiu l’endemà es va detenir a Valls les tres persones. A més, aquell mateix dia també es van recuperar els tres vehicles sostrets.   Els detinguts, que acumulen entre els tres 50 antecedents policials, van passar l’1 de maig a disposició judicial al jutjat en funció de guàrdia de Valls i el jutge va decretar per un dels homes i la dona el seu ingrés a presó i pel tercer detingut la seva llibertat amb càrrecs.

Summary: Detinguts tres joves per robar tres cotxes i saltar-se controls policials a l'Alt Camp


El jutjat d'instrucció número 1 de Girona ha ordenat presó provisional, comunicada i sense fiança per al tercer jove detingut per la seva implicació en la baralla mortal a l'exterior de la discoteca Caribbean de Girona. La jutgessa li imputa un delicte d'homicidi, igual que als altres dos joves a qui els Mossos d'Esquadra ja havien detingut abans. Els testimonis assenyalen Mohamed B., de 21 anys i origen marroquí, com un dels que va colpejar la víctima juntament amb Taoufik El Y. la matinada del 31 de gener. El tercer implicat, Mohamed T., està en llibertat a l'espera de judici. Arran de l'agressió, la víctima, un jove de 22 anys, va quedar malferit i va morir tres dies després a l'hospital.

Summary: Presó sense fiança per homicidi per al tercer detingut per la baralla mortal a l'exterior de la discoteca Caribbean


158.000 alumnes catalans encara no han cobrat aquestes ajudes a l'estudi ACN Madrid.-El ministre d'Educació, Cultura i Esport, Íñigo Méndez de Vigo, ha assenyalat aquest dimarts la Generalitat com a responsable de l'endarreriment en el cobrament de les beques que han experimentat 158.000 alumnes catalans. Segons Méndez de Vigo, si encara han rebut aquesta aportació és perquè el departament d'Ensenyament de la Generalitat de Catalunya va trigar quatre mesos a respondre el conveni que les dues administracions han de signar cada any per fer efectius els pagaments. Un cop rebuda la resposta, segons el ministre, "va caldre tornar a negociar-lo i fins el novembre no va ser fixe", i per tant "els quatre mesos de manca de resposta per part de les autoritats catalanes són les que han motivat l'endarreriment", ha sentenciat.  En un esmorzar informatiu a Madrid, Méndez de Vigo ha afirmat que el Ministeri va enviar el conveni a la Generalitat al mes de juliol i aquestes "no van respondre fins a final d'octubre". El ministeri, segons ha dit, "ha corregut tot el que ha pogut" per resoldre aquesta situació i el conveni "està a punt de firmar-se". "Ens falta la signatura de la consellera d'Educació (per Ensenyament) i jo espero que el tinguem aviat i que puguem per tant distribuir la part fixa" de les beques, perquè "el Ministeri d'Educació té el màxim interès" per fer-ho possible. "Ens agradaria que l'any que ve no passés això, però perquè sigui així hem de comptar amb l'altra part", ha sentenciat. El criteri de Méndez de Vigo no s'ajusta al de la Generalitat de Catalunya, que han demanat al govern espanyol que "agilitzi" i resolgui la paralització del conveni que les dues administracions signen cada any per pagar les beques als alumnes catalans. La consellera d'Ensenyament, Meritxell Ruiz i el conseller d'Empresa i Coneixement, Jordi Baiget, van adreçar la setmana passada una carta al ministre per demanar-li explicacions per aquest retard.  Segons la Generalitat, el passat 22 de novembre la conselleria va enviar el conveni a l'Estat però l'escrit no ha estat retornat malgrat les reiterades reclamacions del Govern, i dos mesos després el Ministeri ha adduït que "hi ha un error en el text i en les quanties" i ha proposar una nova redacció del document partint de zero.  La Generalitat estima que el retard en el pagament de les beques afecta 158.000 famílies catalanes. 70.000 corresponen a estudiants universitaris i 88.000 són alumnes d'altres àmbits.

Summary: Méndez de Vigo responsabilitza el Govern de l'endarreriment en el pagament de beques


El Tribunal Suprem ha confirmat que l'acomiadament d'un maquinista d'un tren d'alta velocitat enxampat a Figueres triplicant la taxa d'alcohol és procedent. La sala social de l'alt tribunal ha desestimat el recurs interposat pel conductor del tren i ha confirmat la sentència del Tribunal Superior de Justícia de Catalunya (TSJC). Segons recull la sentència, fins que el van acomiadar el maig del 2014, el maquinista feia 22 anys que treballava per a Renfe, en els darrers temps com a cap de tren. El dia 25 de març del 2013 va portar el tren AV 3253 entre Barcelona i Figueres. Un cop al destí, li van fer un control d'alcoholèmia i drogues i va donar positiu en alcohol. Concretament, va donar una taxa de 0,32 mg/l d'aire aspirat, quan el màxim permès en transport ferroviari era de  0,1. Per aquest motiu, el van rellevar en el trajecte de tornada i van haver de reubicar els passatgers en un altre tren. No era la primera vegada. L'any 2009 el van suspendre de sou i feina durant 45 dies per donar positiu en un control de drogues. La sala social del Tribunal Suprem (TS) no ha admès el recurs de cassació interposat pel maquinista i ha declarat ferma la decisió del TSJC, que va declarar procedent l'acomiadament per portar un tren d'alta velocitat triplicant la taxa d'alcohol permesa. El maquinista treballava per a Renfe des del juliol del 1982. Durant la darrera època, com a cap de tren. El 22 de maig del 2014, el van acomiadar per causes disciplinàries després que donés positiu en un control d'alcoholèmia que li van fer a les 8.15 del matí a Figueres, estació on havia arribat en un tren que havia sortit des de Barcelona.  Concretament, va donar una taxa de 0,32 mg/l d'aire expirat quan l'índex aplicable al transport ferroviari és de 0,10, segons recull el Conveni col•lectiu de Renfe. La sentència detalla que el comportament del maquinista és especialment reprotxable sobretot tenint en compte que el seu càrrec consisteix en el transport col•lectiu de viatgers en alta velocitat. Com a conseqüència de donar positiu en el control d'alcoholèmia, el van haver de rellevar en el trajecte de tornada, que tenia previst sortir de Figueres a les 8.55 hores. Als passatgers els van haver de reubicar en un altre tren. No era la primera vegada que aquest maquinista tenia problemes. Cinc anys abans, el 13 d'agost del 2009, el van sancionar suspenent-los de sou i feina durant 45 dies per donar positiu en un control de drogues. Una sanció que, en el seu moment, no va recórrer.  Inicialment, el jutjat social número 21 de Barcelona havia donat la raó al maquinista i havia declarar improcedent l'acomiadament. Segons el Suprem, va ser partint d'una dada errònia: que el treballador no havia arribat a realitzar cap feina abans que l'enxampessin al control d'alcoholèmia.  El TSJC ja va revocar la sentència de primera instància concloent que el comiat era procedent després que s'acredités que, en realitat, sí que havia fet el trajecte d'anada. Una altra dada que va tenir en compte el tribunal va ser la reincidència del treballador al•legada per l'empresa a la seva carta d'acomiadament, recordant la imposició de la sanció per una falta "molt greu", per donar positiu en el control de drogues.  Ara, el Suprem en una interlocutòria de la qual ha estat ponent la magistrada María Milagros Calvo, posa punt final a l'episodi declarant ferma la decisió del TSJC.

Summary: L'acomiadament d'un maquinista d'alta velocitat enxampat a Figueres triplicant la taxa d'alcohol, procedent


La Comissió de Defensa de l'Il·lustre Col·legi de l'Advocacia de Barcelona (ICAB) denuncia vulneracions del dret de defensa dels presos catalans i demanen a l'administració penitenciària "canvis efectius" a les presons. En un comunicat, posen de manifest la "marginació" del paper de l'advocacia en la defensa dels interessos dels presos a Catalunya. Una situació que, segons assenyalen, s'ha accentuat a causa de la crisi sanitària de la covid-19. Per tot plegat, la comissió reclama una "profunda sacsejada del model" i una resposta "global". I és que, segons afirmen, el dret a defensa no s'acaba quan una persona és condemnada en ferm sinó que perdura durant el compliment de la condemna.  Aquesta comissió conclou que cal una relació "més propera, professionalitzada i directa" entre l'administració penitenciària i l'advocacia. I afegeix que això faria "més àgil" la resolució de problemes en la vida penitenciària de l'intern . "El dret a defensa no s'extingeix quan es condemna en ferm a una persona i s'ordena el seu ingrés a presó", afegeixen en el comunicat, per després afirmar que el dret a defensa "previu i és igualment important" quan es compleix una condemna. Segons la comissió, múltiples vegades l'advocacia ha intentat resoldre les "dificultats logístiques" per exercir la professió en el món penitenciari  i lamenten que han rebut "escasses o inexistents" respostes per part de l'administració. "Cal una profunda sacsejada del model operant fins a dia d'avui. Exigim canvis efectius", conclouen.

Summary: La Comissió de Defensa de l'ICAB denuncia vulneracions del dret de defensa dels presos catalans


La 18a edició del 080 Barcelona Fashion arrencarà a la seu de l'Institut Nacional d'Educació Física de Catalunya, l'INEFC, a Barcelona, el proper 27 de juny.  Fins al dia 1 de juliol,  39 desfilades constituiran el gruix de l'activitat de la setmana barcelonina de la moda. L'INEFC és un nou  emplaçament que facilitarà una visió més original i diversa de les desfilades. A la visió horitzontal se sumarà una altra de zenital de tot allò que passi a la passarel·la. L'organització ha previst canvis pel que fa l'horari i allargarà l'activitat més enllà de les deu de la nit.  Per facilitar la mobilitat de participants i públic, es posarà en marxa  un servei d'autobusos propi del 080. Una  novetat més del certamen és la convocatòria del Premi Modacc, que distingirà les marques exportadores. Fins al dia 1 de juliol, 39 desfilades constituiran el gruix de l'activitat de la setmana barcelonina de la moda. L'emplaçament a l'Insitut Nacional d'Educació Física de Catalunya comportarà també alguns canvis pel que fa l'escenari. Per primer cop, la visió tradicional i horitzontal de l'escenari serà compatible amb la visió zenital del mateix. De les 39 desfilades previstes, cinc aniran a càrrec de dissenyadors emergents. La resta de les exhibicions es repartiran a parts iguals entre marques internacionals i dissenyadors consolidats.  Canviarà l'escenari i també l'horari de la 18a edició del 080. L'activitat començarà més tard que a d'altres edicions, a les onze del matí.  Això permetrà allargar l'activitat més enllà de les deu de la nit. La mobilitat millorarà substancialment. El 080 posarà a disposició de participants i públic un servei de bus propi que traslladarà el passatge des de Plaça Espanya de Barcelona fins a la porta de l'INEFC. Altra de les novetats de l'esdeveniment que arrencarà el dia 27 de juny a Barcelona passa per la convocatòria d'un nou premi. És el premi Modacc, que distingirà les marques exportadores. El guardó es convoca en col·laboració amb el Clúster Català del Tèxtil. Així mateix, es lliuraran els Premis Nacionals al Disseny Emergent i a la Millor Col·lecció primavera-estiu 2017. El gerent del Consorci de Comerç, Artesania i Moda i màxim responsable del 080, Miquel Rodríguez, ha volgut destacar que en l'edició d'enguany es vol enfortir la internacionalització del 080 cap el mercat asiàtic i americà. "Els Estats Units, Miami en especial, i Mèxic han de ser l'altaveu  preferent" del 080, ha conclòs. Els editors i crítics de moda Lynn Yaeger i Mickey Boardman, convidats d'excepció  Lynn Yaeger i Mickey Boardman formen part de la primera línia del món de la moda novaiorquesa com a editors i crítics de moda. La seva participació al certamen barceloní vol posar en valor el desig dels organitzadors d'internacionalitzar el 080 i situar-lo al mercat americà. A més de les desfilades, el 080 Barcelona Fashion dedicarà especial atenció a l'activitat empresarial. Enguany es farà la segona edició del 080 Fashion Showroom. Una vintena d'empreses de moda catalanes mantindran un total de 250 trobades amb compradors internacionals. També dins les activitats paral·leles, el 080 impulsarà la segona edició del  Fashion Investor Day. Hi participaran sis start-up vinculades a la moda, dues d'elles barcelonines. El nom del guanyador es donarà a conèixer el dia 30 de juny. El premi està valorat en 100.000 euros.  La nova edició del 080 inclourà a més un espai de divulgació adreçat a gent interessada pel món de la moda i no necessàriament professional. Es tracta de l'Open Area que enguany acollirà l'exposició 'Encontres amb la moda espanyola', de Roche Bobois.

Summary: La nova edició del 080 Barcelona Fashion inclou canvis en l'escenari  i millores en la mobilitat i els horaris


El president del grup parlamentari d'ERC, Sergi Sabrià, ha dit aquest dilluns al president de la Generalitat, Quim Torra, que els republicans no són els seus rivals "sinó el seu aliat" i ha fet una crida a actuar sempre amb "intel·ligència" i "en clau de país". En una intervenció al ple, Sabrià ha dit que ERC vol la independència de Catalunya per lliurar-se d'un estat espanyol "caduc" que "ataca els drets" i "assolir" la república. ERC s'ha mostrat al costat del president de la Generalitat i ha dit que tot i la situació "injusta" que Torra hagi perdut l'acta de diputat, no es pot "entregar" el Parlament. Sabrià ha insistit que la legislatura es pot centrar en una "desobediència simbòlica" o bé "plantar cara a l'Estat blindant la cambra catalana".  El republicà s'ha preguntat quin futur té la legislatura si no es poden aprovar els pressupostos catalans, el decret llei d'habitatge o les ajudes per afrontar els desperfectes causats pel temporal Gloria. També ha reclamat aprofitar la legislatura per donar una oportunitat a la taula de diàleg amb l'Estat. "Ho volem amb el lideratge de Torra. No podem bloquejar-ho nosaltres mateixos, la ciutadania ho necessita", ha argumentat Sabrià.

Summary: Sabrià (ERC), a Torra: "No som els seus rivals sinó el seu aliat"


Ciutadans ha posat en coneixement de la Fiscalia Superior de Catalunya els fets ocorreguts dijous passat al campus de la UAB, quan un grup d'estudiants va intentar evitar la celebració d'un acte d'una organització estudiantil constitucionalista. Cs demana que s'investigui la implicació en els fets del Sindicats d'Estudiants dels Països Catalans, així com d'organitzacions polítiques com Arran i la CUP per "instigar" a la violència. En la denúncia, Cs fa referència a un tuit del portaveu cupaire, Carles Riera, en que cridava a omplir la UAB davant "l'acte feixista". La número 5 de Cs per Barcelona, Carina Mejías, i el portaveu parlamentari, Carlos Carrizosa, ho han explicat des de la pròpia UAB, on han aprofitat l'aturada de l'activitat per Setmana Santa per retirar alguns llaços grocs de la placa Cívica del campus. La imatge d'aquest dilluns a la UAB dista molt de la tensió que es va viure dijous a la UAB per la presència de la cúpula del PP i membres de Cs a l'acte dels estudiants de 'S'ha acabat'. Tot i el gran desplegament de persones que ha fet Cs, el fet que l'activitat lectiva estigui aturada per les vacances de Setmana Santa ha fet que regnés la tranquil·litat. Cs ha aprofitat per tornar a denunciar una vegada més l'actuació "violenta" d'estudiants "feixistes" que van intentar impedir un acte polític a la universitat  "atacant els que es volien expressar lliurement". La número 5 per Barcelona al 28-A, Carina Mejías, els ha advertit que no aconseguiran fer-los callar "a cap racó de Catalunya". Durant la visita a una desèrtica UAB, Mejías ha anunciat que el partit ha posat els fets de la setmana passada en coneixement de la fiscalia perquè investigui "qui hi havia al darrera". La pròpia Mejías ha assenyalat a Arran i la CUP com a principals instigadors dels fets i en la denúncia s'apunta també als estudiants de l'SEPC. Mejías critica que el diputat cupaire Carles Riera fes un tuit animant a omplir la universitat contra l'acte de 'S'ha acabat', així com la "passivitat" del rectorat i l'equip de govern de la UAB "que mira cap a una altra banda" quan es donen situacions com aquesta i reclama que "defensi la democràcia". A més de l'enfrontament entre els grups d'estudiants i alguns polítics, Cs denuncia també el trencament i robatori de material als membres de 'S'ha acabat' en una carpa informativa que s'havia instal·lat al matí a la mateixa plaça Cívica. "L'exercici de drets fonamentals va ser impedit violentament per grups radicals", relata la denúncia. Segons la candidata del partit taronja, en els fets de dijous passat a la UAB hi ha "incidís clars" d'un delicte d'odi i discriminació perquè es va intentar "silenciar als que pensen diferent". A més de la denúncia a fiscalia, Cs insisteix a la Junta Electoral que tregui dels espais públics tota simbologia independentista, inclosa la universitat. En aquesta línia, i aprofitant l'aturada de l'activitat al campus de la UAB, Mejís i Carrizosa han retirat alguns llaços grocs de les baranes d'accés a la plaça Cívica i els han llençat a la brossa: "Els espais públics són de tots i s'ha de respectar la pluralitat. No pot ser patrimoni dels independentistes. Contribuirem a treure tota la propaganda que es pugui" Mejías també s'ha referit a l'escridassada d'aquest diumenge que va patir Albert Ribera a Errenteria (Euskadi) i ha demanat acabar amb "la tolerància als intolerants" i demana al president espanyol i candidat del PSOE, Pedro Sánchez, que condemni els atacs als membres de Cs.

Summary: Cs demana a Fiscalia que investigui la implicació d'Arran i la CUP en "l'assetjament" de la UAB


L'Ajuntament de Tortosa, el Consell Comarcal del Baix Ebre, el sindicat UGT Terres de l'Ebre, el grup Esplai Blanquerna i el Consorci de Polítiques Ambientals de les Terres de l'Ebre (COPATE) s'han unit per posar en marxa un nou projecte d'ocupació i formació centrat en la inserció dels joves en el sector agrícola. 'Pagesia jove' s'inclou en el programa 'Singular' del Departament de Treball, Afers Socials i Famílies, que el finança amb 182.000 euros. S'hi poden inscriure fins a 20 joves, que rebran incentius econòmics per participar d'un màxim de 150 euros al mes. El projecte està basat en una metodologia innovadora, amb càpsules formatives que es reparteixen i imparteixen els diferents agents implicats, i amb una tutorització contínua dels alumnes durant tot l'any que dura el programa.

Summary: Un nou programa de formació impulsa des de Tortosa la inserció de vint joves al sector agrícola del Baix Ebre


Els canvis en el govern municipal de Manresa arran de la destitució de la regidora Mireia Estefanell per la seva vinculació amb les gravacions de David Bonvehí no suposarà cap increment de cost. Així ho ha explicat en roda de premsa l'alcalde de Manresa, Valentí Junyent, qui ha assegurat que tots els regidors han fet un esforç perquè, malgrat dedicar-hi moltes hores, s'han repartit les dedicacions per tal de no incrementar el cost del govern. Junyent és qui té la dedicació més baixa perquè compagina l'alcaldia amb el seu càrrec a la Diputació de Barcelona. Pel que fa a la resta, no hi ha cap canvi substancial, els regidors Àuria Caus i Jaume Arnau són els qui tenen un increment de dedicació més alt (20% i 30% respectivament), fet que els suposarà un augment de salari. En total, el cost del govern municipal és de prop de 40.000 euros mensuals.

Summary: La remodelació del govern municipal de Manresa no suposarà cap increment de cost


El govern espanyol ha fet oficial aquest dijous la candidatura de l'actual ministra d'Assumptes Econòmics i Transformació Digital, Nadia Calviño, per ser presidenta de l'Eurogrup, l'òrgan informal on els ministres de la zona euro examinen les polítiques econòmiques que es duen a terme. L'executiu central considera aquest òrgan "clau en la cooperació entre tots els membres de la zona euro i la construcció d'una Europa més forta i unida". Tal com ha assenyalat a través d'un comunicat el president del govern espanyol, Pedro Sánchez, "seria un honor per l'Estat que Nadia Calviño pogués presidir l'Eurogrup, una responsabilitat que mai ha exercit Espanya ni tampoc cap dona". En cas que Calviño ocupés la presidència d'aquest òrgan, no hauria d'abandonar l'actual càrrec de ministra i vicepresidenta tercera del govern espanyol, ja que es tracta de càrrecs que són compatibles.

Summary: El govern espanyol presenta la candidatura de Nadia Calviño per ser presidenta de l'Eurogrup


Un bloc de 140 nínxols del cementiri de Montjuïc de Barcelona es va ensorrar parcialment divendres per causes que s'estan investigant. Segons fonts del consistori barceloní, l'esfondrament es va produir entre les 7.00 i les 7.30 del matí i ha fet que algunes restes òssies hagin quedat al descobert i s'hagin barrejat. Els tècnics del cementiri treballen des d'ahir per recuperar les despulles humanes, una tasca "molt delicada" que s'espera acabar a mitjans de la setmana que ve, quan es preveu que la situació estarà "normalitzada". Entre divendres i aquest dissabte al matí, els responsables del cementiri s'han posat en contacte amb els familiars dels morts enterrats als nínxols afectats per informar-los d'aquest incident, ho han fet amb el suport de dos psicòlegs. El consistori ha subratllat que està aplicant el pla director de cementiris de Barcelona i que en els últims 5 anys ha invertit en la seva rehabilitació 12,5 milions d'euros.

Summary: Un esfondrament al cementiri de Montjuïc afecta 140 nínxols


El Parlament Europeu ha donat el seu vistiplau a la llista de projectes energètics prioritaris de la Unió Europea, que inclou una cinquantena d'infraestructures gasístiques. Amb 443 vots a favor, 169 en contra i 36 abstencions, la cambra ha donat llum verda a aquests projectes que podran accedir més fàcilment a finançament europeu. El llistat proposat per la Comissió Europea i ara ratificat per la cambra inclou la megacentral hidroelèctrica a Riba-Roja (Ribera d'Ebre) i La Fatarella (Terra Alta). Aquest projecte anomenat 'Gironès i Raïmats' està impulsat pel grup lleidatà Romero Polo i té un cost estimat d'uns 2.000 milions d'euros. Crítiques dels ecologistes El grup dels Verds/ALE i l'Esquerra Unitària Europea s'han oposat a aquesta llista perquè consideren que va en contra del Pacte Verd Europeu de la Comissió Europea. L'ONG Friends of the Earth també ha denunciat que aquesta llista és "incompatible amb el Pacte Verd Europeu" i ha titllat a la Comissió Europea d'"hipòcrita". Segons l'entitat, la CE s'ha compromès a revisar la legislació que estableix els criteris d'elecció d'aquests projectes, però considera que la crisi climàtica requereix "una acció d'emergència" i alerta que els projectes del gas són compromisos a llarg termini.

Summary: Vistiplau de l'Eurocambra als projectes energètics prioritaris de la UE, entre ells una cinquantena de gasístics


El president del Banc Central Europeu, Mario Draghi, ha assegurat aquest dijous que “la incertesa política és part de la democràcia”. Preguntat en una roda de premsa a Malta sobre si la possible inestabilitat política a l’Estat espanyol i a Portugal, amb l’entrada de nous partits al govern, podria perjudicar el programa de reformes econòmiques, Draghi s'ha negat a contestar. “No puc comentar”, ha dit l’italià. “La incertesa per a l’economia és dolenta, és dolenta pel consum, i per a les inversions. La incertesa política, en canvi, és part de la democràcia”, ha remarcat el president del BCE, que aquest dijous ha obert la porta a nous estímuls del Banc Central.

Summary: Draghi: “La incertesa política és part de la democràcia”


La ministra d’Indústria, Comerç i Turisme del govern espanyol recorda que la quarantena s’aixecarà a principis de juliol ACN Madrid.-La ministra d’Indústria, Comerç i Turisme, Reyes Maroto, ha demanat aquest dilluns als ciutadans francesos i alemanys que planifiquin les seves vacances a l’Estat perquè les restriccions imposades actualment –com la quarantena de 14 dies per a ciutadans arribats de l’estranger- s’aixecaran a principis de juliol. En declaracions a Onda Cero, Maroto ha respost d’aquesta manera la ministra francesa de Transició Ecològica i Inclusió del govern francès, Élisabeth Borne, que aquest diumenge va “convidar” els seus ciutadans a no viatjar a l’Estat per les seves mesures “contradictòries”. Tot plegat després que el president del govern espanyol, Pedro Sánchez, va anunciar el passat dissabte que l’Estat aixecarà la quarantena imposada als viatgers internacionals a principis del mes de juliol per salvar la temporada turística, però no va fixar una data concreta, que és el que li demana el sector. Segons Maroto, l’Estat haurà de ser “coherent” amb les restriccions imposades per als seus ciutadans i per tant cal “coordinar la mobilitat tan al conjunt d’Espanya tan amb les CCAA com amb els nostres socis de la UE”. En tot cas ha animat els turistes francesos i alemanys a preparar ja les seves vacances a l’Estat”.  “El govern els vol traslladar que aquestes restriccions s’eliminaran”, ha afirmat Maroto, que ha recordat que l’Estat ha demanat a la UE protocols clars i un pla de rellançament del sector “i crec que estem avançant molt bé tan en el marc de col·laboració amb els socis” de la UE com també amb les CCAA.

Summary: Maroto demana als turistes francesos que visitin l’Estat malgrat la recomanació del govern francès de no fer-ho


L'atur ha augmentat una dècima tant a l'eurozona com en el conjunt de la Unió Europea al maig. Segons dades de l'Eurostat, en el cas de la zona euro, la taxa arriba al 7,4% al maig amb 12,1 milions d'aturats. A la Unió Europea, la taxa se situa en el 6,7%, amb 14,3 milions d'aturats. L'atur a l'eurozona ha augmentat mes a mes després de l'inici de la pandèmia de covid-19 a Europa, però no ha arribat als nivells registrats durant la crisi financera, moment en què l'atur es va enfilar al 12,1%. Malgrat caure una dècima al maig, Espanya continua sent l'estat de la zona euro amb més atur amb una taxa del 14,5%.  Pel que fa a l'atur juvenil, a la zona euro s'ha incrementat en tres dècimes al maig fins al 16%. En el conjunt de la Unió Europea també ha augmentat tres dècimes fins al 15,7%. En el cas d'Espanya, l'atur juvenil s'ha incrementat en dues dècimes al maig i s'ha enfilat fins al 32,9%. Es tracta també de la taxa d'atur juvenil més alta de la zona euro.

Summary: L'atur de l'eurozona augmenta una dècima al maig fins al 7,4%


Aquest cap de setmana els amants de l'esquí ja podran estrenar la nova temporada. L'estació de la Masella (Cerdanya) obrirà aquest divendres a partir de les dotze del migdia la primera pista de l'hivern, la de Coma Oriola. La instal·lació preveu anar obrint sectors de manera progressiva i confia que per aquest cap de setmana hi hagi cinc pistes més obertes (Les Fustes, La Cova, Enamorats, Aparador i Debutants del Pla de Masella). L'onada de fred que ha arribat des del 4 de novembre ha permès començar a fer neu artificial i també s'han registrat les primeres nevades. Aquest cap de setmana es preveuen uns gruixos d'entre 20 i 30 centímetres de neu pols que suposaran un domini esquiable de cinc quilòmetres amb un desnivell de 550 metres.  L'estació de Masella celebra aquest any els 50 anys de la seva creació amb diferents propostes. De moment, han demanat als clients material gràfic que repassi la seva història.

Summary: L'estació d'esquí de Masella inaugura la temporada aquest divendres


El grup d'ERC del Congrés de Diputats ha registrat una proposició no de llei perquè es recuperi la gestió i titularitat pública de les centrals hidroelèctriques del Pirineu que han exhaurit el termini de concessió. La proposta, que firmen els diputats Xavier Eritja i Joan Capdevila, es debatrà a la comissió de Transició Ecològica. El grup recorda que l'elèctrica italiana Enel, que controla el 70% d'Endesa (que al seu torn havia absorbit el 1999 les elèctriques Fecsa i Enher) ha acabat essent titular de vuit centrals hidroelèctriques amb concessions ja vençudes de fa anys: Ovilla, Seròs, Talarn, Camarasa, la Pobla, Sant Llorenç de Montgai, Gavet i Terradets. "Fa anys que aquestes concessions haurien d'haver revertit a la Confederació Hidrogràfica de l'Ebre", denuncia Eritja. Es tracta de l'organisme avui dependent del Ministeri per a la Transició Ecològica que concedeix i gestiona les concessions. Les vuit centrals hidroelèctriques d'Endesa-Enel al Pirineu que tenen concessions caducades "sumen una potència instal·lada de gairebé 800 Mw de potència, que equival pràcticament al mateix que genera un reactor nuclear", recorda Eritja. ERC considera una greu irregularitat que es continuïn mantenint aquestes concessions, amb el consegüent benefici per a l'operadora que ja no n'hauria d'estar al capdavant, i reclama recuperar-ne el control per traspassar-lo a qui correspon, que és la Confederació Hidrogràfica de l'Ebre. El 10 d'octubre passat, el també diputat d'ERC Jordi Salvador va registrar al Congrés una bateria de preguntes sobre el tema al Govern espanyol, demanant resposta per escrit. De moment, segons fonts del partit, no ha rebut resposta.

Summary: ERC demana recuperar la titularitat pública de vuit centrals hidroelèctriques del Pirineu amb concessions vençudes


Google ha suspès les relacions de negoci amb Huawei, segons ha avançat l'agència de notícies internacionals Reuters, en una decisió presa en ple enfrontament comercial entre l'administració de Donald Trump i la Xina. Tot i això, un portaveu d'Android ha assegurat a través de Twitter que els serveis com Google Play o Google Play Protect "seguiran funcionant" en els dispositius Huawei existents. De totes maneres, la decisió deixa Huawei en un clar desavantatge competitiu respecte als seus rivals, ja que el gegant tecnològic xinès no podrà oferir en els seus futurs dispositius serveis com Google Play Store, Gmail o les aplicacions de YouTube, totes elles vinculades a Google.

Summary: Google trenca amb Huawei però els dispositius actuals d'Android "continuaran funcionant"


Feia alguns dies que coneixien el veredicte del jurat però havien de guardar silenci. Un silenci que han pogut trencar aquest dimecres a les quatre de la tarda. "És un somni que no ens atrevíem ni a somiar", assegura Carme Pigem. A l'estudi RCR d'Olot –una antiga foneria que ells mateixos han rehabilitat- tot estava preparat per celebrar el guardó com es mereix: música en directe, cava, pantalla de projeccions i molts convidats. I és el que el premi Pritzker està considerat el Nobel d'Arquitectura i el reconeixement més destacat en aquest àmbit. Rafael Aranda, Carme Pigem i Ramon Vilalta fa 30 anys que treballen junts i que van decidir fer-ho des de la seva ciutat natal. "Crec que el jurat ha valorat el fet d'estar a un lloc com Olot i que des de les arrels puguis enviar missatges universals", valora Aranda. En aquests anys, sumen més de 60 projectes singulars a Catalunya però també a França o Bèlgica. El darrer treball, uns apartaments que han dissenyat a Dubai. Esperen que el guardó els ajudi a treballar amb "més qualitat, temps i dedicació".  Els arquitectes Rafael Aranda, Carme Pigem i Ramon Vilalta fa 30 anys que treballen junts al despatx RCR i avui ha estat un dels dies més importants de la seva trajectòria professional. El jurat del premi Pritzker els  ha distingit amb el guardó que s'equipara al premi Nobel en l'àmbit de l'arquitectura. Ells ja coneixien el veredicte però havien de callar per evitar filtracions. Finalment, aquesta tarda a les quatre la decisió s'ha fet pública i el cava ha començat a córrer per les diferents estances de l'estudi.  Pritzker ha ressaltat que el jurat ha seleccionat els tres arquitectes perquè han tingut un impacte més enllà de la seva àrea d'influència i per la varietat de les seves obres, que abasta des dels espais públics i privats fins a equipaments culturals i institucions educatives. També, destaca que la seva capacitat "per relacionar intensament l'entorn específic de cada lloc és un testimoni del seu procés i la seva profunda integritat". RCR ha tingut durant els 30 anys la base d'operacions a Olot. Des del 2008, a una antiga foneria situada al carrer Fontanillla de la capital de la Garrotxa. La fàbrica havia estat una de les més potents de Catalunya però l'edifici estava tancat feia més de 20 anys. Ells mateixos van dissenyar el projecte de rehabilitació de l'espai. Un premi que no s'esperaven   Va ser la Carme qui va rebre la trucada fa uns dies que els anunciava que eren els guanyadors. "És un somni que no ens atrevíem ni a somiar", reconeix. Saben que a partir d'ara moltes mirades se centraran en els seus projectes, però ells mantenen que seguiran amb la mateixa línia de treball. És més, esperen que el reconeixement els permeti treballar amb "més qualitat, temps i dedicació".  El fet de crear sempre des d'Olot i que el paisatge i les arrels estiguin presents en la seva empremta professional també és quelcom que consideren que defineix la seva trajectòria. "Crec que el jurat ha valorat el fet d'estar a un lloc com Olot i que des de les arrels puguis enviar missatges universals", valora Aranda.  30 anys de carrera plegats També celebren que el premi els arriba just quan fa 30 anys que treballen junts. "Les estrelles s'han alineat", remarcava el mateix Aranda.  El guardó s'entrega el proper 20 de maig a Tokio però encara no han tingut temps de decidir què faran per celebrar-ho quan arribi el dia. "Crec que hem de frenar una mica i gaudir d'aquest premi tan important", augura Ramon Vilalta.  El fet de conèixer el veredicte amb antelació sí els ha permès organitzar una festa privada aquest mateix dimecres. A un dels espais diàfans de l'estudi, hi havia discjòquei, cava i coca per a amics, familiars i treballadors. El rovell de l'ou de l'empresa el formen una dotzena de persones però també tenen estudiants en pràctiques que arriben a Olot des de diferents punts d'Europa.  En aquests 30 anys, calculen que han fet més de 60 projectes de tot tipus. Entre d'altres, destaca la Mediateca ‘Waalse Krook’ de Gent, a Bèlgica; i el Centre d'Art 'La Cuisine', al castell de Nègrepelisse (França). Entre moltes altres construccions a les omarques de Girona són responsables de la remodelació del restaurant  Les Cols d'Olot, les Caves Bell-lloc de Palamós i l'estadi d'atletisme d'Olot. A Barcelona, són autors de la Biblioteca Sant Joan Antoni-Joan Oller al barri de Sant Antoni de Barcelona i acaben de tornar de Dubai on han dissenyat uns apartaments.

Summary: RCR Arquitectes d'Olot, guanyadors del Premi Pritzker: "És un somni que no ens atrevíem ni a somiar"


El PSC ha explicat que no portarà al Tribunal Constitucional (TC) la reforma del reglament del Parlament si el redactat final que s'aprova dimecres és "coherent" amb el dictamen del Consell de Garanties Estatutàries. La portaveu parlamentària dels socialistes, Eva Granados, ha dit que això passaria si s'aprova l'esmena de JxSí per recollir els conceptes de "naturalesa o simplicitat" que demanava el dictamen del CGE sobre la tramitació per lectura única. La socialista ha considerat que si això és així el reglament no permetria tramitar per lectura única ni la llei del referèndum ni la de transitorietat jurídica i per això ha avançat que si les registren per tramitar-les per aquesta via llavors els socialistes sí que prendran "mesures". Granados ha valorat que el dictamen del CGE "desmunta l'estratègia" de JxSí i la CUP de tramitar per lectura única la llei del referèndum i la de transitorietat jurídica i ha apuntat que cal esperar a veure com queda el redactat final. La diputada ha esperat que tiri endavant l'esmena subsegüent al dictamen presentada per JxSí i que  Segons Granados, l'aprovació del text amb aquesta esmena "impediria la tramitació per lectura única" d'aquestes dues normes i entendrien que el reglament "queda subsanat". Ha afegit que el dictamen també recull que les normes que es tramiten per aquesta via única han de ser d'"escassa" rellevància i ha apuntat que aquest no seria el cas. Amb tot, ha defensat que el reglament no permet aquesta tramitació però ha dit que són conscients de la voluntat del Govern i per això estaran "molt vigilants" de l'ús que es faci del reglament.  Granados ha explicat així que "en un primer moment" no portarien la reforma del reglament al Tribunal Constitucional però sí que emprendrien mesures si finalment es pretén tramitar les dues lleis per lectura única. "Sabem el que volen fer i llavors sí que ens activaríem", ha declarat.  Demana informació per esclarir si hi van haver concessions irregulars d'obra pública El PSC ha demanat una còpia de l'informe intern del juliol del 2016 que, segons explica 'El Español', conclou que s'haurien pogut produir concessions irregulars d'obra pública duran tel mandat d'Artur Mas. La portaveu parlamentària del PSC, Eva Granados, ha dit que volen la còpia d'aquest informe que hauria estat elaborat per un òrgan dependent del vicepresident Oriol Junqueras, així com les compareixences de les persones que haurien format part del mateix.  La diputada ha apuntat que tot el que hi ha son informacions periodístiques i que abans de valorar si hi ha responsabilitats polítiques volen saber "quin va ser l'encàrrec i la conclusió".  Aturar les declaracions i "posar seny" D'altra banda, ha apuntat que està tothom una mica "cansats de tants anuncis" i de parlar d'un referèndum "del que ha registre no s'ha vist res", així com d'inhabilitacions "quan el president no ha fet res". Per això, ha demanat deixar de fer declaracions i posar "una mica de seny" per tal que les setmanes que queden fins l'1-O siguin de "distensió". "El procés ha esdevingut conflicte i volem que acabi el conflicte", ha declarat.  Per últim, ha dit que el relleu al capdavant de la secretaria general del Departament de Cultura entra "dins de la cascada de dimissions" que hi ha al Govern com a conseqüència de "tensionar" les institucions. Per a Granados, és evident que l'estratègia i el projecte polític de Carles Puigdemont i Oriol Junqueras "no porta enlloc". "Són els que es van comprometre els que veuen que el projecte polític  és un fracàs i no porta enlloc", ha declarat.  La socialista hac considerat que la de demà serà la segona compareixença al ple de Puigdemont per explicar els canvis al Govern però que no serà la última. "Comencem a pensar que serà un punt fixe en els propers plens", ha manifestat.

Summary: El PSC no portarà la reforma del reglament al TC "en un primer moment" si el redactat final és "coherent" amb el CGE


Una trentena de persones han esmorzen aquest dilluns al matí davant el centre cívic del barri de la Mariola de Lleida en record de l'1-O, un any després. Han compartit cafè, entrepans, pastissos i sucs per donar suport a les persones que fa un any van venir a votar i per seguir reivindicant la República. Aquest va ser un dels centres de votació on es va patir càrregues policials a Lleida i on un veí va patir un atac de cor i va haver de ser traslladat a l'hospital. L'esmorzar ha estat convocat pel CDR Mariola-Escorxador a les set del matí. A les parets del centre s'han penjat dues pancartes amb els lemes '1 d'octubre, ni oblit ni perdó' i 'Independència. Prou Autonomisme'.

Summary: Una trentena de persones esmorzen davant el centre cívic del barri de la Mariola de Lleida en record de l'1-O


Un autobús de TMB de la línia 62 (Plaça Catalunya/Ciutat Meridiana) s'ha incendiat aquest dissabte al matí al carrer de Lepant, entre Aragó i Diagonal, segons ha informat l'Ajuntament de Barcelona. L'avís del sinistre s'ha rebut pels voltants de les 10.45 hores quan ha començat a sortir una espessa fumarada del motor de l'autocar, probablement per una avaria mecànica. Una columna de fum que s'ha pogut observar des de diferents punts de la capital catalana. El passatge ha estat desallotjat ràpidament i no s'han hagut de lamentar ferits. Seguidament, el vehicle de TMB ha començat a cremar i les flames s'han estès ràpidament a la resta de l'autocar, que s'ha calcinat completament. Dues dotacions dels Bombers de Barcelona s'han encarregat de sufocar el foc i evitar que es propagués a la parada i a cap vehicle proper més.

Summary: Crema completament un autobús de TMB a la cruïlla de Lepant amb Aragó